**Latvijas robežsargs, robežapsardzības dārzkopis**

**Viktors Orehovs (1909.-1998.)**

„Dzīve ir jauka, un mums šo jaukumu ir jāprot izprast

un dabas dāvanas saņemt ar atplestām rokām.

No zemes mēs esam cēlušies un par zemi mums ir

jāpaliek. Tāpēc mīlēsim Zemes mātes auglības klēpi

dabu, šo vareno dievieti, kas mūs tuvina zemei ar

ciešām mīlestības saitēm.”

/Viktors Orehovs/

Viktors Orehovs dzimis dārznieka ģimenē 1909.gada 20.maijā Pleskavas apgabalā Glubokojas sādžā. Tēvatēva mājās Salas pagasta Iluškās Orehovu ģimene atnāca tikai pēc Pirmā pasaules kara. Viktors bijis jaunākais no ģimenē dzimušiem četriem bērniem. Viņš pabeidza Jēkabpils pagasta Ābeļu pagasta Salas 6-klasīgo pamatskolu un pēc tēva vēlēšanās mācības turpināja Vecbebru dārzkopības skolā. Kopš tā laika visu savu dzīvi viņš saistīja ar daiļo dabā. Viņu interesēja visi Latvijas novadi, to iespējas un tradīcijas dārzkopībā, tāpēc V.Orehovs strādāja par dārzkopi un dārzkopības agronomu gan Kurzemē (Priekulē), gan Vidzemē (Rūjienā), gan arī Latgalē (Rēzeknē – bijis visas Latgales dārzkopības pārraudzīšanas biedrības agronoms). 1930.gadā V.Orehovs sāka dienēt Latvijas armijā. Vispirms viņš dienēja Liepājā, tad instruktoru rotā Salaspils nometnē, Rīgā. Uzdienējis par kaprāli. Viņam piedāvāja dienestu turpināt Rīgā, bet viņš aizbrauca drauga Miķelsona vietā uz Rēzekni, jo interesēja Latgale. Obligāto dienestu V.Orehovs pabeidza Ludzā.

Drīz pēc dienesta viņu izsauca uz Rīgu, kur robežapsardzības priekšnieks ģenerālis Ludvigs Bolšteins piedāvāja V.Orehovam virsdienestu robežsargos. Viņa galvenajos pienākumos ietilptu daiļdārzniecība, uzpošot robežpunktus un visu robežjoslu. No šāda piedāvājuma V.Orehovs nevarēja atteikties.

2.att. Viktors Orehovs (1936)

Sākās interesants un ražīgs darbs Daugavpils apriņķa Pustiņas pagasta Nauļānos.

3.att. V.Orehovs darbā (1938)

Apmēram 100 km garajā pierobežas joslā no Latvijas-Polijas robežas līdz Zilupei robežsargu nometnēs vajadzēja izveidot dekoratīvos apstādījumus ar dzīvžogiem, kokiem, ziedošiem krūmiem un puķu dobēm. Nauļānos bija arī plaša siltumnīca, kurā V.Orehovs pats audzēja puķu dēstus. Turpat iekārtoja arī lielu kokaudzētavu košuma kokiem, krūmiem un augļu kokiem. V.Orehova laikā robežpunktos iekārtoja skaistus augļu un puķu dārzus. Augļu koku stādus deva arī vietējiem zemniekiem, lai arī viņi iekārtotu košus dārzus.

4.att. V.Orehovs ar paša audzētajām vīnogām un citiem augļiem

Pēc paša V.Orehova atmiņām 1938. vai 1939.gada rudenī Nauļānos tika rīkota plaša izstāde, kurā viņš piedalījās ar daudziem dārzkopības eksponātiem, tai skaitā – brīvā dabā audzētiem arbūziem, vīnogām un 3 citiem augļiem. Uz minēto izstādi pie robežsargiem ieradās pats Valsts prezidents Kārlis Ulmanis. Kad V.Orehovs gatavojies prezidentu pacienāt ar arbūzu, viņš esot klusām teicis: „Negriez, būs negatavs, Tu tikai izblamēsies!” „Būs gatavs!” atbildējis V.Orehovs, sagriezis arbūzu šķēlēs un visus pacienājis, pārliecinot, ka arbūzs tiešām bija labi nogatavojies un salds.

5.att. V.Orehovs cienā Valsts prezidentu Kārli Ulmani ar paša audzēto arbūzu (1938. vai 1939.gads)

V.Orehovs Nauļānos satika arī savu nākamo sievu Jadvigu, nodibināja ar viņu ģimeni (ģimenē izauga divi dēli), un, protams, pie savām mājām ierīkoja skaistu dārzu. Taču ģimenes idilli izjauca Padomju okupācijas sākums Latvijā 1940.gadā. Pēc Nauļānu robežsargu nodaļas likvidēšanas V.Orehova ģimenei laimīgi izdevās atgriezties dzimtajā pusē Jēkabpilī un apmesties uz dzīvi tēva mājās. 1941.gadā viņš atrada dārznieka darbu un turpmākos 33 gadus veltīja gladiolu un liliju audzētāja/selekcionāra darbam. Pateicoties V.Orehovam, Jēkabpils kļuva par gladiolu un liliju galvaspilsētu, jo nekur citur Latvijā nebija tik plašas un vērienīgas ziedu kolekcijas. Dzīves laikā V.Orehovs izveidojis 450 gladiolu un 300 liliju šķirņu, iegūstot pasaules mēroga slavu, jo no visām selekcionētajām ziedu šķirnēm, 130 ir dokumentētas starptautiskajos katalogos un liliju gadagrāmatās.

Pēc Latvijas neatkarības atjaunošanas Jēkabpils pilsēta Viktoru Orehovu atzina par goda pilsoni, bet 1996.gadā viņam piešķīra Triju Zvaigžņu ordeni, kuru pasniedza Valsts prezidents Guntis Ulmanis.

V.Orehovam ir daudz publikāciju par puķkopību: “Puķkopība” (1933), “Mirtes” (1934), “Istabas puķes” (1935). Par lilijām ir sarakstītas vairākas grāmatas, pirmā bija – “Lilijas”, kas izdota 1970.gadā.

6.att.Viktors Orehovs \*Raksts tapis, pateicoties Skaidrītes Lāces VRK Robežsardzes vēstures izpētes nodaļai dāvinātajam materiālam.